དེ་ལྟར་བོད་ཀྱི་ལྷ་སྒྲུང་གཞན་ཞིག་ལ།ཇོ་མོ་གླང་མའི་ཡུལ་ཕྱོགས་དེ་ནི་རྒྱ་མཚོ་ཆེན་པོས་བཟུང་ཞིང་།རི་ངོས་ཐམས་ཅད་ནགས་ཚལ་རྒྱས་ཤིང་ཡིད་དུ་འོང་བའི་རྩི་ཤིང་དང་མེ་ཏོག་སྣ་ཚོགས་རྣམ་པར་བཞད།གནས་དེ་རུ་དགོ་བ་དང་གཙོད་སོགས་སྲོག་ཆགས་དུད་འགྲོའི་རིགས་རྣམས་རང་དགར་རྒྱུ་ཞིང་འཚོ་ལ།ཁུ་བྱུག་ལ་སོགས་པ་འདབ་ཆགས་ཀྱི་རིགས་རྣམས་སྣང་བ་སྐྱིད་པའི་གླུ་དབྱངས་ལེན།རིའི་རྩེ་མོ་དགུང་ལ་བསྙེགས་ཤིང་སྤྲིན་དཀར་གྱི་འདབ་མས་མཛེས་པར་བརྒྱན་པས་ཉམས་དགའ་བའི་ཡུལ་ལྗོངས་ཆེས་ཕུན་སུམ་ཚོགས་པ་ཞིག་ཏུ་མངོན།ཡིན་ཡང་དུས་ནམ་ཞིག་གི་ཚེ་རྒྱ་མཚོ་ཆེན་པོ་ལས་དུག་སྦྲུལ་མགོ་ལྔ་བ་ཅན་ཞིག་ཐོན་ཏེ།རྒྱ་མཚོའི་རྦ་རླབས་དྲག་ཏུ་གཡོས་པས་རྩྭ་ཤིང་མེ་ཏོག་རྣམས་བརླགས་ཤིང་གཏོར།འདབ་ཆགས་དུད་འགྲོ་སོགས་ལ་འཇིགས་པ་ཆེན་པོ་བྱུང་བས་འགྲོ་ཁུངས་མེད་པར་གྱུར་སྐབས།ནམ་མཁའ་ནས་སྤྲིན་གྱི་འདབ་མ་ལྔ་བསླེབས་བྱུང་བ་དེ་ལྷ་མོ་ལྔ་རུ་གྱུར་ཏེ།དུག་སྦྲུལ་བཏུལ་ཏེ་འདབ་ཆགས་དུད་འགྲོ་རྣམས་འཇིགས་པ་ལས་བསྐྱབས་པ་དང་དེ་རྣམས་ཀྱིས་རེ་ཞུས་ལྟར་ལྷ་མོ་ལྔ་བོའང་གནས་དེར་གཏན་སྡོད་བྱེད་རྒྱུ་ཁས་བླངས་ཏེ་དེ་རྣམས་སྲུང་བར་མཛད།དུས་དེ་ནས་བཟུང་ལྷ་མོ་ལྔ་བོ་དེ་ཇོ་མོ་གླང་མའི་ཡུལ་ཕྱོགས་དེའི་ལྷ་རུ་གྱུར་ཅིང་མི་རྣམས་ཀྱིས་ཚེ་རིང་མཆེད་ལྔཞེས་སུ་འབོད།དེ་ཡང་མཐིང་གི་ཞལ་བཟང་མ་ནི་མི་ཡུལ་གྱི་མངོན་ཤེས་དང་ཤེས་རབ་སྐྱོང་བའི་ལྷ་རུ་འདོད་པ་དང་།བཀྲ་ཤིས་ཚེ་རིང་མ་ནི་ཚེ་དང་བསོད་ནམས་སྐྱོང་བའི་ལྷ།མི་གཡོ་བློ་བཟང་མ་ནི་ཞིང་ལས་རྨོ་འདེབས་སྐྱོང་བའི་ལྷ།གཏན་དཀར་འགྲོ་བཟང་མ་ནི་ཕྱུགས་ལས་ཐོན་སྐྱེད་སྐྱོང་བའི་ལྷ།ཅོད་པན་མགྲིན་བཟང་མ་ནི་རྒྱུ་ནོར་ལོངས་སྤྱོད་སྐྱོང་བའི་ལྷ་སོགས་སུ་འདོད་བཞིན་ཡོད་པ་རེད།